b'\n_START_ARTICLE_\nEdmund Gosse\n_START_SECTION_\nOversetter, lyriker og bibliotekar\n_START_PARAGRAPH_\nGosse var s\xc3\xb8nn av Henry Gosse og Emily Bowes. Som voksen arbeidet han som assisterende bibliotekar ved British Museum fra 1867, og i 1875 ble han oversetter for Det engelske handelsdepartementet, en stilling han hadde fram til 1904. I mellomtiden fikk han utgitt sin f\xc3\xb8rste bok med poesi, On Viol and Flute (1873) og en bok om kunstkritikk, Studies in the Literature of Northern Europe (1879).\n_START_SECTION_\nBekjentskapskrets\n_START_PARAGRAPH_\nHan var en venn av Robert Louis Stevenson som han ble kjent med i ten\xc3\xa5rene, og etter 1879 da Stevenson kom til London p\xc3\xa5 ferie ble han boende hos Gosse og hans familie. Gosse ble ogs\xc3\xa5 kjent med pre-rafaelittene og dikteren Algernon Swinburne som ogs\xc3\xa5 var assosiert, l\xc3\xb8slig, til pre-rafaelittene._NEWLINE_I l\xc3\xb8pet av 1880-tallet ble Gosse en av de mest betydningsfull kunstkritikerne som behandlet skulptur, hovedsakelig for Saturday Review, og med en interesse som ble inspirert av hans n\xc3\xa6re vennskap med billedhoggeren Hamo Thornycroft. Gosse kom til \xc3\xa5 skrive den f\xc3\xb8rste historien om revitaliseringen av den sen-viktorianske skulpturen i 1894 med serie p\xc3\xa5 fire del for Art Journal, og han d\xc3\xb8pte denne bevegelsen for \xc2\xabNew Sculpture\xc2\xbb._NEWLINE_Fra 1904 ble Gosse bibliotekar for overhuset i Det britiske parlamentet og hvor han ut\xc3\xb8vet betydelig innflytelse. Han skrev for Sunday Times, og var en ekspert p\xc3\xa5 Thomas Gray, William Congreve, John Donne, Jeremy Taylor, og Coventry Patmore. Han kan ogs\xc3\xa5 \xc3\xa6res for \xc3\xa5 ha introdusert den store norske dramatikeren Henrik Ibsens verker for det britiske publikum.\n_START_SECTION_\n\xc2\xabFar og s\xc3\xb8nn\xc2\xbb\n_START_PARAGRAPH_\nGosses mest ber\xc3\xb8mte bok er den selvbiografiske Father and Son som handler om hans vanskelige forhold til sin far, Philip Gosse, en naturforsker, spesielt innenfor sj\xc3\xb8biologi. Boken ble dramatisert for fjernsyn av Dennis Potter. Senere i livet fikk han en betydelig innflytelse p\xc3\xa5 Siegfried Sassoon. Dennes mor var en venn av Gosses hustru Ellen.\n_START_SECTION_\nEdmund Gosse som litteraturkritiker og oversetter\n_START_PARAGRAPH_\nI november 1871 begynte Edmund Gosse \xc3\xa5 skrive artikler om klassisk litteratur i tidsskriftet Spectator, men opplevde ofte \xc3\xa5 bli refusert. Hans kollega ved British Library, slavisten og folkloristen William R. Shedden Ralston (1828\xe2\x80\x931889), r\xc3\xa5det ham da til \xc3\xa5 l\xc3\xa6re seg dansk-norsk og vie seg til studier av den nye, skandinaviske litteraturen. Dette var like etter nytt\xc3\xa5r i 1872. Gosse kom straks til \xc3\xa5 tenke p\xc3\xa5 den lille, gr\xc3\xb8nne diktboka som han hadde kj\xc3\xb8pt i Trondheim \xc3\xa5ret f\xc3\xb8r, etter at han hadde spurt seg fore hvem som var regnet som Norges fremste dikter. Dette var f\xc3\xb8rste gang han h\xc3\xb8rte Henrik Ibsens navn nevnt. Ibsen hadde nettopp utgitt sine Digte, og Gosse kj\xc3\xb8pte den med seg uten at han forsto det minste av innholdet. I tre m\xc3\xa5neder studerte han diktverket og skrev den f\xc3\xb8rste engelskspr\xc3\xa5klige artikkelen om Ibsens diktning._NEWLINE_Av st\xc3\xb8rre betydning for Ibsens renomm\xc3\xa9 i England var anmeldelsen av Peer Gynt i The Spectator i 1872. Gosse sendte artikkelen til Ibsen og mottok straks et hjertelig takkebrev._NEWLINE_Dette representerte starten p\xc3\xa5 et enest\xc3\xa5ende engasjement for \xc3\xa5 gj\xc3\xb8re norsk, og skandinavisk litteratur forst\xc3\xa5tt i England. Gosse kom til \xc3\xa5 f\xc3\xa5 n\xc3\xa6re b\xc3\xa5nd til Henrik Ibsen, Peter Chr. Asbj\xc3\xb8rnsen, til dels J\xc3\xb8rgen Moe som dog hadde vanskelig for \xc3\xa5 finne tid til korrespondanser, Jacob L\xc3\xb8kke, Jonas Lie og Ludvig Daae. Sammen med Andrew Johnston (1835\xe2\x80\x931922) tok Gosse initiativ til \xc3\xa5 stifte The British Scandinavian Society._NEWLINE_Ogs\xc3\xa5 i tidsskriftet Academy ble Gosse en flittig bidragsyter. F\xc3\xb8rste artikkel han skrev der var en anmeldelse av Ibsens Kongs-Emnerne. I 1873 oversatte han sitt f\xc3\xb8rste drama til engelsk, Ibsens versedrama Kj\xc3\xa6rlighedens Komedie, men manuskriptet forble upublisert._NEWLINE_I 1923 ble Gosse kreert til \xc3\xa6resdoktor ved G\xc3\xb6teborgs universitet. Gosse fikk dessverre aldri anledning til \xc3\xa5 overv\xc3\xa6re noen seremoniell innsettelse. Han mottok ogs\xc3\xa5 invitasjon til \xc3\xa5 komme til Norge for \xc3\xa5 overv\xc3\xa6re festlighetene i anledning hundre\xc3\xa5rsmarkeringen av Henrik Ibsens f\xc3\xb8dsel i mars 1928. Han var ikke frisk nok til \xc3\xa5 reise, men ble likevel kreert til \xc3\xa6resdoktor ved Universitetet i Oslo._NEWLINE_Fra 1917 til sin d\xc3\xb8d i mai 1928 var Edmund Gosse styreformann ved Scandinavian Studies ved University College London.'